LV Eiropas Savienības Oficiālais Vēstnesis L 182/41

VIENOTĀ RĪCĪBA 2004/494/KĀDP

(2004. gada 17. maijs)

par Eiropas Savienības atbalstu Integrētas policijas vienības izveidei Kongo Demokrātiskajā Republikā (KDR)

EIROPAS SAVIENĪBAS PADOME,

ņemot vērā Līgumu par Eiropas Savienību un jo īpaši tā 14. pantu,

tā kā:

(1) Padome 2004. gada 26. janvārī pieņēma Kopējo nostāju 2004/85/KĀDP par konflikta novēršanu, pārvaldīšanu un atrisināšanu Āfrikā (1).

(2) Eiropas Savienība, 2003. gadā Kongo Demokrātiskajā Republikā īstenojot operāciju “Artemis” saskaņā ar 2003. gada 5. jūnija Vienoto rīcību 2003/423/KĀDP par ES militāro operāciju Kongo Demokrātiskajā Republikā (2), ir jau īstenojusi konkrētus pasākumus, lai atjaunotu sabiedrisko drošību Kongo Demokrātiskajā Republikā.

(3) Padome 2000. gada 14. decembrī pieņēma Vienoto rīcību 2000/792/KĀDP (3) ar ko tā iecēla Aldo Ajello kungu par Eiropas Savienības Īpašo pārstāvi Āfrikas Lielo ezeru reģionā un atcēla Vienoto rīcību 96/250/KĀDP. Šajā Vienotajā rīcībā jaunākie grozījumi un papildinājumi tika izdarīti ar 2003. gada 8. decembra Vienoto rīcību 2003/869/KĀDP (4).

(4) Padome 2003. gada 29. septembrī pieņēma Kopējo nostāju 2003/680/KĀDP (5) ar ko groza Kopējo nostāju 2002/829/KĀDP par konkrēta ekipējuma piegādi Kongo Demokrātiskajai Republikai.

(5) Globālais un visaptverošais nolīgums par pāreju Kongo Demokrātiskajā Republikā, ko parakstīja Pretorijā 2002. gada 17. decembrī, un 2003. gada 29. jūnija Memorands par drošību un bruņotajiem spēkiem paredzēja Integrētas policijas vienības (IPU) izveidi.

(6) Apvienoto Nāciju Organizācijas Drošības Padome 2003. gada 28. jūlijā pieņēma Rezolūciju 1493 (2003), kurā pauda gandarījumu par 2003. gada 4. aprīlī Kongo Demokrātiskajā Republikā notikušo Pārejas Konstitūcijas pasludināšanu un valsts vienotības un pārejas valdības izveidi, par ko paziņots 2003. gada 30. jūnijā. Tā arī mudina donorvalstis atbalstīt integrētas Kongo policijas vienības izveidi un atzīst par labu to, ka Apvienoto Nāciju Organizācijas pārstāvniecība Kongo Demokrātiskajā Republikā (MONUC) nodrošinātu tādu papildu palīdzību, kas varētu būt vajadzīga vienības arodmācībām.

(7) Pašreizējais KDR drošības stāvoklis var pasliktināties un radīt nopietnas sekas demokrātijas, tiesiskuma un starptautiskās un reģionālās drošības stiprināšanas procesam. ES politiskie centieni un resursu mobilizācija palīdzēs nodrošināt stabilitāti reģionā.

(8) KDR valdība 2003. gada 20. oktobrī KĀDP Augstajam pārstāvim iesniedza oficiālu lūgumu par Eiropas Savienības palīdzību, lai izveidotu IPU, kam jāpalīdz nodrošināt valsts iestāžu aizsardzību un stiprināt iekšējās drošības struktūras.

(9) Komisija ir pieņēmusi lēmumu par Eiropas Attīstības fonda (EDF) finansējumu projektam, kas ietver tehnisko palīdzību, mācību centra atjaunošanu un IPU ekipējuma piegādi (izņemot ieročus un ekipējumu masu nekārtību likvidēšanai), kā arī atbilstīgas arodmācības.

(10) ES dalībvalstis ir vienojušās sniegt finansiālu atbalstu vai atbalstu natūrā kā priekšnoteikumu IPU arodmācībām un tās turpmākai darbībai. Eiropas Savienība papildus dalībvalstu atbalstam IPU izveidei piedāvās finanšu palīdzību no ES budžeta.

(11) Uz visu šo atbalstu un palīdzību būtu jāattiecina izmantošanas nosacījumi, jo īpaši attiecībā uz revīziju, uzskaiti un izsekojamību, kuri jāparedz atbalstītāju un KDR Saprašanās memorandā.

(12) Padome var nolemt, ka EDF projektam un IPU domāta kārtības nodrošināšanas ekipējuma, ieroču un munīcijas piegādei attiecīgi sekotu Eiropas Drošības un aizsardzības policijas (ESDP) palīdzība uzraudzības, darbaudzināšanas un padomu došanas jomā,

IR PIEŅĒMUSI ŠO VIENOTO RĪCĪBU.

1. pants

1. 1. Eiropas Savienība atbalsta KDR iekšējās drošības konsolidāciju, kas ir būtisks miera procesa un valsts attīstības faktors, palīdzot ar Integrētas policijas vienības (IPU) izveidi Kinšasā.

2. 2. Tālab un papildus Eiropas Attīstības fonda finansētām darbībām Eiropas Savienība un tās dalībvalstis sniegs finansiālu atbalstu un/vai atbalstu natūrā, lai piegādātu KDR valdībai kārtības nodrošināšanas ekipējumu, ieročus un munīciju, kas uzskaitīti 1. pielikumā, ietverot vajadzības gadījumā transportēšanas izdevumus līdz Kinšasai, ja tas atzīts par nepieciešamu IPU izveidei.

2. pants

1. Vienotās rīcības 1. pantā minētajam mērķim un saskaņā ar dažiem nosacījumiem, jo īpaši to, ka ir noteiktas drošas garantijas kārtības nodrošināšanas ekipējuma, ieroču un munīcijas revīzijai, uzskaitei un izsekojamībai:

a) dalībvalstis ir vienojušās sniegt atbalstu;

b) Eiropas Savienība sniedz finanšu palīdzību KDR valdībai piešķīruma veidā papildus dalībvalstu sniegtam atbalstam.

2. Tiek prasīta visaugstākā iespējamā saskaņotība attiecībā uz nosacījumiem, ko piemēro 1. punktā paredzētajam atbalstam un palīdzībai.

3. pants

1. Komisijas tehniskās palīdzības grupa Kinšasā, ciešā saziņā ar dalībvalstīm atbalsta sniedzējām, izstrādā Saprašanas memorandu par 2. panta 1. punkta a) apakšpunktā minētā atbalsta izmantošanas nosacījumiem. To paraksta KDR valdība, no vienas puses, un prezidentvalsts, no otras puses.

2. Saprašanās memorands jo īpaši paredz

— 2. pielikumā uzskaitītā dalībvalstu atbalsta revīzijas, uzskaites un izsekojamības, arī drošas saglabāšanas nosacījumus, kas ir tikpat stingri kā tie, kuri attiecas uz 5. panta 2. punktā minēto finanšu nolīgumu;

— šo līdzekļu izmantošanas un apsaimniekošanas, tostarp iegādes nosacījumi ir pēc iespējas tādi paši kā 5. panta 2. punktā minētajam piešķīrumam;

— visu finanšu atbalstu nodod tieši KDR Iekšlietu ministrijai, to iemaksājot tajā pašā bankas kontā, uz ko ES sūta finansiālo palīdzību KDR valdībai. Jāievēro triju līgumslēdzēju pušu (KDR valdība, Tehniskais palīgs/policijas projekta vadītājs un konkrētās ES prezidentvalsts) nolīgums. Pirkumi, kas veikti ar šiem līdzekļiem, oficiāli ir KDR valdības pirkumi;

— visu dalībvalstu sniegto atbalstu natūrā saņem KDR valdība, un tas kļūst par tās īpašumu, un to izmanto vienīgi 1. pantā paredzētajiem mērķiem;

— Tehniskais palīgs/policijas projekta vadītājs palīdzēs dalībvalstīm, kas vienojušās sniegt atbalstu natūrā, nodrošinot visu praktisko informāciju, kas vajadzīga, lai bez traucējumiem nogādātu šo atbalstu KDR Iekšlietu ministrijai;

— nodibina vietēju koordinācijas komiteju, kurā ir Tehniskais palīgs/policijas projekta vadītājs; pārstāvji no prezidentvalsts un dalībvalstīm, kas sniedz atbalstu, Komisijas; KDR Iekšlietu ministrijas un MONUC, lai nodrošinātu vispārēju kontroli. Tā jo īpaši uzrauga Saprašanās memoranda noteikumu ievērošanu. Projekta īstenošana paliek KDR Iekšlietu ministrijas kompetencē.

4. pants

1. Tehniskais palīgs/policijas projekta vadītājs, ko ieceļ Komisija, balstoties uz dalībvalstu priekšlikumu, rūpīgi uzrauga to, kā KDR valdība izmanto 2. panta 1. punkta a) apakšpunktā minēto atbalstu. Viņš/viņa ciešā saziņā ar KDR iestādēm jo īpaši nodrošinās Saprašanās memorandā ietverto nosacījumu ievērošanu, tostarp nosacījumus par revīziju, uzskaiti un izsekojamību. Tehniskais palīgs/policijas projekta vadītājs sniedz regulārus ziņojumus attiecīgajai prezidentvalstij un 3. panta 2. punktā minētajai koordinācijas komitejai.

5. pants

1. Finanšu atsauces summa 2. panta 1. punkta b) apakšpunktā minētajai finanšu palīdzībai ir EUR 585 000.

2. Komisijai uztic 2. panta 1. punkta b) apakšpunktā minētā piešķīruma īstenošanu. Tālab tā noslēdz finansēšanas nolīgumu ar KDR valdību.

3. To izdevumu apsaimniekošanu, ko finansē ar 1. pantā noteikto summu, veic atbilstīgi Kopienas procedūrām un noteikumiem, kas attiecas uz Eiropas Savienības vispārējo budžetu, izņemot to, ka nekāds priekšfinansējums nepaliek Kopienas īpašumā. Trešo valstu pilsoņiem ir atļauts piedalīties konkursos.

6. pants

Prezidentvalsts un Komisija regulāri iesniedz ziņojumus Padomei caur pēdējās attiecīgajām struktūrām, jo īpaši caur Politikas un drošības komiteju, par šīs Vienotās rīcības īstenošanu, un jo īpaši par koordinācijas komitejas darbību.

Šīs Vienotās rīcības politiskā īstenošanā attiecīgo prezidentvalsti Kinšasā cieši atbalsta Komisija.

ES Īpašais pārstāvis būs informēts par šā projekta īstenošanu.

7. pants

Šī Vienotā rīcība stājas spēkā tās pieņemšanas dienā.

To pārskata EDF projekta beigās vai jebkurā citā laikā pēc vajadzības.

8. pants

Šo lēmumu publicē “Eiropas Savienības Oficiālajā Vēstnesī”.

Briselē, 2004. gada 17. maijā. Padomes vārdā — priekšsēdētājs B. COWEN

(1) OV L 21, 28.1.2004., 25. lpp.

(2) OV L 143, 11.6.2003., 50. lpp.

(3) OV L 318, 16.12.2000., 1. lpp..

(4) OV L 326, 13.12.2003., 37. lpp.

(5) OV L 249, 1.10.2003., 64. lpp..

I PIELIKUMS VIENOTĀS RĪCĪBAS 1. PANTĀ KĀRTĪBAS NODROŠINĀŠANAS EKIPĒJUMA, IEROČU UN MUNĪCIJAS SARAKSTS Šis saraksts ir ieteikums: iespējams, ka būs vajadzīgi daži papildinājumi vai aizstājumi. Kārtības nodrošināšanas ekipējums bruņu ķiveres 1 008 policijas vairogi 240 pārgājienu apavi 1 008 apakšstilbu aizsargi 950 plecu aizsargi (pāros) 950 augšdelmu aizsargi 950 steki 1 008 steku turekļi 1 008 jostas 1 008 rokudzelži 1 000 gāzmaskas 950 aizsargtērps pūļa savaldīšanai/masu nekārtību novēršanai 1 008 granātsomas 193 plastmasas rokudzelži 1 000 ugunsdzēšamie aparāti 100 Ieroči automātiskās pistoles 1 008 mašīnpistoles/automāti 300 šautenes pūļa izklīdināšanai 100 zemstobra granātmetēji 100 Munīcija (gabali) asaru gāzes baloniņi 2 000 šaujamgranātas 5 000 rokas granātas 5 000 9 mm patronas 500 Citi piederumii dokumentu vāki 200 binokļi 116 atstarotājvestes (satiksmes regulēšanai) 200 svilpes 1 008 kompasi 1 000 bruņuvestes valkāšanai virs formastērpa 400